REPUBLIKA SRBIJA

NARODNA SKUPŠTINA

Odbor za zaštitu životne sredine

20 Broj: 06-2/297-12

22. novembar 2012. godine

B e o g r a d

ZAPISNIK

DESETE SEDNICE ODBORA ZA ZAŠTITU ŽIVOTNE SREDINE,

ODRŽANE 22. NOVEMBRA 2012. GODINE

 Sednica je počela u 14,10 časova.

 Sednicom je predsedavala Milica Vojić Marković, predsednik Odbora.

 Sednici su prisustvovali članovi Odbora: Konstantin Arsenović, Živojin Stanković, Biljana Ilić Stošić, Ivana Dinić, Željko Sušec, Judita Popović i Ivan Karić.

 Sednici Odbora prisustvovali su zamenici članova Odbora: Nevena Stojanović (zamenik Zorana Vasića), Mile Spirovski (zamenik Zorana Bojanića) i Radmilo Kostić (zamenik Jelene Mijatović).

 Sednici nisu prisustvovali članovi Odbora: Aleksandra Tomić, Ana Novković (niti njihovi zamenici), Zoran Vasić, Jelena Mijatović, Zoran Bojanić, Oliver Dulić, Dejan Nikolić, Ljuban Panić i Gordana Čomić.

 Sednici su prisustvovali i: Nada Mirković, načelnik Odeljenja budžeta u Sektoru budžeta u Ministarstvu finansija i privrede, Milesa Marjanović, savetnik u Ministarstvu finansija i privrede, Dragana Marković, državni sekretar Ministarstva prirodnih resursa, rudarstva i prostornog planiranja, Dijana Stanković, načelnik Odeljenja za finansijsko upravljanje u Ministarstvu prirodnih resursa, rudarstva i prostornog planiranja, Dejan Novković, državni sekretar Ministarstva energetike, razvoja i zaštite životne sredine, Toni Petrović, savetnik ministra za zaštitu životne sredine iz istog ministarstva i Biljana Grandić, načelnik Odeljenja za finansije u Ministarstvu energetike, razvoja i zaštite životne sredine.

 Na predlog predsednika Odbora, Odbor je jednoglasno usvojio sledeći

D n e v n i r e d :

1. Razmatranje Predloga zakona o budžetu Republike Srbije za 2013. godinu- razdeo 26, Ministarstvo energetike, razvoja i zaštite životne sredine i razdeo 28, Ministarstvo prirodnih resursa, rudarstva i prostornog planiranja;
2. Razno.

Prva tačka dnevnog reda - **Razmatranje Predloga zakona o budžetu Republike Srbije za 2013. godinu - razdeo 26, Ministarstvo energetike, razvoja i zaštite životne sredine i razdeo 28, Ministarstvo prirodnih resursa, rudarstva i prostornog planiranja**

 Predsednik Odbora podsetila je članove na odredbe Poslovnika, koje se odnose na postupak donošenja budžeta. Na osnovu člana 173. Poslovnika, pre pretresa na sednici Narodne skuppštine, predlog budžeta mogu da razmatraju odbori Narodne skupštine, u skladu sa svojim delokrugom. Odbori svoje izveštaje, koji sadrže mišljenje i predloge, kao i ime izvestioca odbora, dostavljaju nadležnom odboru, a to je [Odbor za finansije, republički budžet i kontrolu trošenja javnih sredstava](http://www.parlament.rs/%D0%BD%D0%B0%D1%80%D0%BE%D0%B4%D0%BD%D0%B0-%D1%81%D0%BA%D1%83%D0%BF%D1%88%D1%82%D0%B8%D0%BD%D0%B0/%D1%81%D0%B0%D1%81%D1%82%D0%B0%D0%B2/%D1%80%D0%B0%D0%B4%D0%BD%D0%B0-%D1%82%D0%B5%D0%BB%D0%B0/%D0%BE%D0%B4%D0%B1%D0%BE%D1%80%D0%B8.38.13.html). Izvestilac odbora ima pravo da obrazlaže izveštaj na početku pretresa predloga budžeta na sednici nadležnog odbora.

Uvodne napomene iznela je Nada Mirković, načelnik Odeljenja budžeta u Sektoru budžeta u Ministarstvu finansija i privrede, pri čemu je istakla da su Ministarstvo energetike, razvoja i zaštite životne sredine i Ministarstvo prirodnih resursa, rudarstva i prostornog planiranja pretrpela promene donošenjem Zakona o ministarstvima u odnosu na ministarstva koja su u ovoj oblasti postojala u prethodnoj Vladi. Zato je teško porediti koliko sredstava je predviđeno budžetom za 2013. godinu u odnosu na sredstva opredeljena za rad ovih ministarstava u 2012. godini. Novina u predlogu budžeta za 2013. godinu, kod Ministarstva prirodnih resursa, rudarstva i prostornog planiranja je i to što je Geološki zavod osnovan kao posebna organizacija, pa se za ovo pravno lice formira novi razdeo u budžetu.

Dejan Novaković, državni sekretar Ministarstva prirodnih resursa, rudarstva i prostornog planiranja istakao je da je ovo ministarstvo proisteklo iz dva različita ministarstva, koja ponekad imaju i sukobljene stavove, koji se ogledaju u interesu za razvoj zemlje, koji sa sobom donosi mnogo toga što deo ministarstva koji se bavi zaštitom životne sredine treba da nadomesti na drugoj strani. Ministarstvo je zadovoljno ovakvim predlogom budžeta za 2013. godinu, jer su opredeljena sredstva zadovoljavajuća da se realizuju svi projekti koji su započeti u 2012. godini. Dve laboratorije za ispitivanje kvaliteta vazduha i voda će biti opremljene najsavremenijom opremom u 2013. godini. U toku je revizija svih ugovora koje je Fond za zaštitu životne sredine zaključio u proteklom periodu. Revizija će trajati do 1. januara 2013. godine, a plaćanja na osnovu ugovora potpisanih na osnovu zakona biće realizovana nakon obavljene revizije. Biljana Grandić istakla je da u budžetu, što se delokruga ovog ministarstva tiče, postoje dve funkcije – energetika i zaštita životne sredine neklasifikovana na drugom mestu. U trenutku kada je počela izrada finsnsijskih planova ministarstva, još uvek nije bio donet Zakon o prestanku prestanku važenja Zakona o Fondu za zaštitu životne sredine, pa su tada određeni limiti sredstava za Fond za naredne tri godine. U toku izrade finansijskog plana, zaposleni u Fondu su preuzeti u Ministarstvo. Isto se desilo i sa Agencijom za hemikalije, donošenjem Zakona o izmenama Zakona o hemikalijama, kojim je Agencija za hemikalije prestala da postoji. Sredstva projektovana za Fond i ovu Agenciju su morala da se uklope u funkciju 560 budžeta za 2013. godinu, kako bi se obezbedila sredstva za plate zaposlenima koji su odatle preuzeti i da se pokriju i obaveze koje ima Republika Srbija u vidu subvencija Zavodu za zaštitu prirode i Agenciji za zaštitu od jonizujućih zračenja. Budžet za ove dve funkcije u 2013. godini iznosi dve milijarde sedamsto četrdeset i jedan milion sedamsto pedeset i dve hiljade dinara, što će biti dovoljno za normalan rad i funkcionisanje ovog ministarstva, kao i za finansiranja svih obaveza koje ono ima u narednoj godini.

Dragana Marković, državni sekretar Ministarstva prirodnih resursa, rudarstva i prostornog planiranja, iznela je da je ovo ministarstvo, u skladu sa načelima restriktivne fiskalne politike, imalo obavezu da se uklopi u određeni limit, koji je iskazan na funkciji 560, a to je 372 930 000 dinara.

 U diskusiji su učestvovali: Milica Vojić Marković, Nada Mirković, Dijana Stanković, Toni Petrović, Biljana Grandić, Dejan Novaković, Radmilo Kostić, Ivan Karić, Konstantin Arsenović i Judita Popović.

 Predsednik Odbora, Milica Vojić Marković istakla je da je veoma pažljivo analizirala predlog budžeta za 2013. godinu, koji se odnosi na ova dva ministarstva. Ukazala je na činjenicu da je ukidanje Fonda za zaštitu životne sredine dovelo do toga da se više u budžetu ne može pratiti zeleni dinar, ondnosno za koje namene se koriste sredstva prikupljena na taj način. Podele nadležnosti ministarstvava dodatno su zakomplikovale praćenje namene korišćenja sredstava u ovoj oblasti. Postavila je konkretno pitanje koji procenat budžeta je namenjen za zaštitu životne sredine. Skrenula je pažnju na probleme u primeni Zakona o upravljanju otpadom, jer se monitoringom niko ne bavi. U Srbiji 15000 ljudi radi u oblasti reciklaže, a do 2015. godine će taj broj narasti na 40000. Recikleri postavljaju pitanje da li će država nastaviti da stimuliše one koji se bave reciklažom subvencijama, kao što je to do sada radila. S tim u vezi, postavila je pitanje gde se u budžetu vide sredstva kojim bi država subvencionisala reciklere i kolika sredstva su namenjena za tu svrhu. Postavila je i pitanje kakva je finansijska logika u tome što je Geološki zavod osnovan kao posebno pravno lice, pri čemu je ukinuto nekoliko agencija da bi se smanjili troškovi. Postavila je i pitanje da li je moguće da Ministarstvo opredeli svojoj Agenciji za zaštitu životne sredine, koja se jedina bavi monitoringom, 27 miliona dinara, a za rad nevladinog sektora opredeli 200 miliona dinara.

 Ukazano je na to da, u skladu sa Zakonom o budžetskim sistemom, postoje određene klasifikacije koje moraju da se poštuju u budžetu, od kojih je jedna i funkcionalana klasifikacija, pa je jedan od najjednostavnijih načina praćenja izdvajanja iz budžeta taj da se vidi koliko se ukupno sredstava izdvaja na funkciji 560. Budžet za 2015. godinu mora biti prikazan na programski način, po programskoj klasifikaciji, pa će tada, na transparentniji način biti prikazano po kojim programima će se sredstva trošiti. Iznela je stav da, to što je ugašen Fond za zaštitu životne sredine, ne znači da ne može da se prati na šta se troši zeleni dinar. I kada je 7-8 naknada pripadalo Fondu za zaštitu životne sredine, kada je on postojao, nije moglo precizno da se prati koliko se sredstava trošilo za zeleni dinar. Ta sredstva su tretirana kao spostveni prihod Fonda, pa je pitanje koliko su ta sredstva i tada korišćena za one namene za koje je trebalo. Cilj Ministarstva nije bio da se ukidanjem sopstvenih prihoda, bilo ko ošteti. Što se tiče Geološkog zavoda, istakla je da nije došlo do povećenja izdvajanja sredstava, već samo do prekvalifikacije, jer je i do sada budžet Republike Srbije finansirao Geološki zavod, samo sa druge klasifikacije, a sada se bolje vidi na šta se sredstva opredeljena Zavodu troše. Navedeno je da su sredstva opredeljena Ministarstvu prirodnih resursa, rudarstva i prostornog planiranja za geološka istraživanja u iznosu od 200 miliona dinara (prikazana na ekonomskoj klasifikaciji 424) i sredstva za finansiranje poverenih poslova geoloških istraživanja na teritoriji AP Vojvodina, sada kao limit (u iznosu od 252 miliona dinara) data Geološkom zavodu, što predstavlja samo prekvalfikaciju sredstava, a nisu angažovana nova sredstva.

 Ukazano je na to da je namera Ministarstva energetike, razvoja i zaštite životne sredine da ostanu sredstva namenjena za subvencije za reciklažu, ali je potrebno uraditi reviziju tih podsticajnih sredstava (obračuna i visine subvencija), jer sada ona iznose oko 90% ekotaksi, odnosno naknada koje plaćaju uvoznici i proizvođači roba i proizvoda, koji nakon upotrebe postaju posebni tokovi otpada (otpadne gume, otpadna ulja, električno elektornski otpad). Trenutno je to veliki teret za budžet. Pojašnjeno je da u samoj ekonomskoj klasifikaciji ne postoji odrednica koja kaže da su određena sredstva opredeljena za reciklažu. Od svih naknada koje je naplaćivao Fond za zaštitu životne sredine, ukinuta samo jedna, i to nakanada za zagađivanje, koja se plaćala prilikom registracije vozila. Sva sredstva od nakanda sada su sredstva republičkog budžeta, jer tako postoji veća kontrola nad njihovim trošenjem.

 U diskusiji je ukazano da je potrebno dati vremena ministarstvima da pripreme odgovore na pitanja članova Odbora i da se odgovori u pismenom obliku dostave Odboru.

 Postavljeno je pitanje, u ime Udruženja uvoznika auto guma, da li se uredno evidentiraju naplate svih naknada. Odgovoreno je da se naplaćene naknade uredno evidentiraju.

 Iznet je stav da ukidanjem Fonda za zaštitu životne sredine i Agencije za hemikalije nisu smanjeni izdaci u budžetu. Ponovo je postavljeno pitanje koliki se prihodi u budžetu planiraju iz naknada i kolika sredstva su planirana za zaštitu životne sredine, kao i koliki iznos subvencija i podsticajnih sredstava je planirano da se izdvoji za reciklere, a posebno za reciklere opasnog otpada, koji se prevodi u neopasan otpad, a to predstavlja trošak. Navedeno je da se samo jednom recikleru duguje za 2012. godinu 200 miliona dinara, koliko je ukupno opredeljeno na ekonomskoj klasifikaciji 454 za subvencije privatnim preduzećima.

 U diskusiji je naglašeno da je od predstavnika ministarstava očekivano da narodne poslanike ubede zašto treba da glasaju za budžet, pri čemu bi im objasnili da li ćemo, na kraju 2013. godine, biti na ovom nivou zaštite životne sredine ili na gorem ili boljem nivou zaštite, a da to na ovoj sednici nije objašnjeno.

 Objašnjeno je da se menja kompletna uloga inspekcijskih organa, jer će inspekcijski organi koje smo do sada imali biti centralizovani na nivou Republike, što znači da će više timova inspekcijskih organa izlaziti na teren, pa će se redovnije dobijati rezultati inspekcijskog rada, što je i dogovoreno sa reciklerima. Potrebno je da se utvrdi tačno stanje i nivo oštećenja životne sredine, da bi se definisalo koliko će sredstava biti potrebno da se ono sanira. Članovima Odbora je predočeno da se rad na Predlogu zakona o zaštiti životne sredine privodi kraju i da će biti završen do 15. decembra 2012. godine.

 U diskusiji je konstatovano da Odbor nije dobio jasan odgovor na pitanje koliki je zeleni dinar u budžetu Republike Srbije. Skrenuta je pažnja na to da je opsednutost centralizacijom loša, jer je nemoguće da će jedan centralni organ, koji se nalazi u Beogradu, moći sve da iskontroliše u Srbiji.

 Izneta je informacija da je 0,4% ukupnog budžeta opredeljeno za zaštitu životne sredine.

 Zbog nedostatka kvoruma (tri člana Odbora napustila su sednicu Odbora), Odbor nije mogao da se glasanjem izjasni o Predlogu zakona o budžetu Republike Srbije za 2013. godinu - razdeo 26, Ministarstvo energetike, razvoja i zaštite životne sredine i razdeo 28, Ministarstvo prirodnih resursa, rudarstva i prostornog planiranja.

 Druga tačka dnevnog reda – **Razno**

Povodom ove tačke dnevnog reda, nije bilo predloga ni diskusije.

 Sednica je završena u 15,10 časova.

SEKRETAR PREDSEDNIK

 Milica Bašić Milica Vojić Marković